John Carpenter

**John Howard Carpenter** (født 1948) er en amerikansk filmregissør, kjent for filmer som blant annet *[[Halloween (film)|Halloween]], [[Tåken]], [[Flukten fra New York]] og [[Tingen fra en annen verden|Tingen]]*. Han har primært befattet seg med skrekkfilmer.

Han har også utgitt en rekke album basert på musikken til flere av filmene han har lagd, deriblant soundtracket til *Halloween*.

## Bakgrunn
Carpenter ble født i Carthage, Jefferson County i delstaten New York, men vokste opp i Bowling Green, Kentucky da familien flyttet dit i 1953. Han ble tidlig filminteressert og likte særlig skrekk- og science fiction-filmer slik som *[[Forbidden Planet]]* og *[[Tingen fra en annen verden (1951)|Tingen fra en annen verden]]*. I tenårene begynte han ved USC School of Cinematic Arts i California, men fullførte ikke. Han rakk imidlertid å lage kortfilmen *The Resurrection of Broncho Billy*, som var hans studentprosjekt (sammen med flere andre). Filmen vant Oscar for beste kortfilm i 1970.

## Filmkarriere

### 1970- og 1980-årene
Carpenter regidebuterte i 1974 med science fiction-filmen *[[Dark Star – Stjernereisen|Dark Star]]*. I 1976 lagde han thrilleren *[[Assault on Precinct 13]]*, som han også skrev musikken til. Med denne filmen begynte han å vekke oppsikt, men det var ikke før med *[[Halloween (film)|Halloween]]* i 1978 at hans karriere for alvor begynte å ta av. Dette er en film som i ettertid ble regnet som en kultfilm og som var med på å bane vei for 1980-åras skrekkfilmtrend. Den har fått en rekke oppfølgere.  

I 1980 lanserte han skrekkfilmen *[[Tåken]]* og året etter den populære futuristiske actionfilmen *[[Flukten fra New York]]* (med Kurt Russell i hovedrollen). I 1982 kom science-fiction-grøsseren *[[Tingen fra en annen verden]]*, og året etter den særegne *[[Christine (film)|Christine]]*, som handler om en bil med sjel og drapslyst (basert på en roman av Stephen King). I 1984 lanserte han den sentimentale science-fiction-romansen *[[Starman]]*. I 1986 lagde han høybudsjettfilmen *[[Big Trouble in Little China]]*, en actionpreget eventyrgrøsser som ikke oppnådde den populariteten han hadde håpet. Han bestemte seg derfor å gå tilbake til å lage enklere og lavbudsjettfilmer, noe som resulterte i science fiction-thrilleren *[[They Live]]* (1988) og grøsseren *[[Prince of Darkness]]* (1987).

Det kan nevnes at han hadde manus på thrilleren *[[Eyes of Laura Mars]]* fra 1978 og actionthrilleren *[[Operasjon Black Moon|Black Moon Rising]]* fra 1986.

### Etter 1980-årene
Etter 1980-årene hadde han ikke like stor suksess, men en må nevne filmer som *[[In the Mouth of Madness]]* (1992), *[[Village of the Damned (1995)|Village of the Damned]]* (1995), *[[Escape from L.A.]]* (1996) og *[[Vampires]]* (1998), som regnes som han siste filmsuksess. 

I 2000-årene avtok hans produksjon som regissør betraktelig. I 2010 regisserte han skrekkfilmen *[[The Ward (film)|The Ward]]* som er hans foreløping siste film. Den fikk hard medfart av filmanmelderne og ble heller ingen kommersiell suksess.

### Som produsent
Som produsent har han vært involvert i en del av oppfølgerne til *Halloween*-filmene, *[[Halloween 2]]* (1981) og *[[Halloween 3]]* (1982). Han var også produsent for nyinnspillingen av *[[Tåken (2005)|Tåken]]* (2005).

## Privatliv
Han var gift med skuespillerinnen Adrienne Barbeau fra 1979 til 1984. Han er far til musiker og filmmusikkomponist Cody Carpenter.

## Filmografi
(Som regissør)
* Dark Star (1974)
* Assault on Precinct 13 (1976)
* Halloween (1978)
* Someone's Watching Me! (1978) (TV-film)
* Elvis (1979) (TV-film)
* Tåken (1980)
* Flukten fra New York (1981)
* Tingen fra en annen verden (1982)
* Christine (1983)
* Starman (1984)
* Big Trouble in Little China (1986)
* Prince of Darkness (1987)
* They Live (1988)
* Memoirs of an Invisible Man (1992)
* Body Bags (1993) (segmentene "The Gas Station" og "Hair") (TV-film)
* In the Mouth of Madness (1995)
* Village of the Damned (1995)
* Escape from L.A. (1996)
* John Carpenter's Vampires (1998)
* Ghosts of Mars (2001)
* The Ward (2010)

## Referanser


## Eksterne lenker
* 
*